Goeie nuus: Duitse toeriste kry beursie vinnig terugArgieffoto (Foto: stevepb, Pixabay) ŉ 74-jarige toeris van Duitsland was verras toe sy beursie die volgende dag, nadat hy dit in Kaapstad in ŉ taxi verloor het, aan hom terugbesorg is. Rudolf Lieberum, sy vrou en nog ŉ egpaar van Duitsland het Tafelberg besoek, en sy beursie het op pad terug na die hotel vermoedelik uit sy sak geval. Hy het dadelik al sy kredietkaarte gekanselleer toe hy ontdek hy het die beursie verloor, aangesien hy nie gedink het hy sou dit ooit weer sien nie. Die taxibestuurder het egter onverwags op 31 Desember by die hotel opgedaag en die beursie aan Lieberum se vriend se vrou oorhandig. Lieberum se vriend, dr. Thomas Noecker, het deur middel van ŉ tolk aan ANA gesê die taxibestuurder het tydens ontbyt opgedaag. “Hy het my vrou herken,” het Noecker gesê. “Ons het van al die misdaad in Suid-Afrika gehoor en nooit verwag om ons geld terug te kry nie.” Lieberum het die R80 kontant, wat onaangeraak in die beursie gelaat is, aan die taxibestuurder oorhandig, en hy sou glo meer wou gee, “maar dit het alles so vinnig gebeur”. Die twee egpare het op 27 Desember in Suid-Afrika aangeland en vertrek vandag [Sondag] op ŉ passasiersboot na Mauritius. Noecker het gesê dit is die eerste keer in die land en hulle is verstom oor die skoonheid van Suid-Afrika. Hulle het Saterdagoggend tee gedrink by die Mount Nelson-hotel en dit was glo ŉ “fantastiese ervaring”. Karin Muecke, van Ocean View Tours, het die goeie nuus op ŉ Facebook-blad vir toergidse, “Guides Unite”, gepubliseer. Sy het aan ANA gesê sy het saam met die twee paartjies deur die stad gereis en hulle die wynlande en Kaappunt gewys. Sy het gesê sy het al vantevore soortgelyke stories gehoor. “Daar is nog steeds goeie mense. Daar is nog steeds goeie Samaritane”.